Rom
God i kisim bek ol liklik lain bilong ol lain Israel.
11
1Orait, ol dispela tok i minim olsem God i lusim olgeta ol lain bilong Em, a? Nogat tru. Long wanem, mi yet mi wanpela man bilong lain Israel na mi pikinini bilong Abraham na mi bilong lain bilong Benjamin. 2God i no givim baksait long lain manmeri bilong Em, em ol lain we bipo tru God Em i save tru long ol. Ating yupela no save long stori bilong Elaija i stap long Buk bilong God, a? Elaija i bin komplen long God long ol lain Israel na em i tok, 3“BIKPELA, ol i bin kilim i dai ol profet bilong Yu, na ol i rausim ol alta bilong Yu, na mi wanpela tasol i stap na ol i laik kilim mi tu.” (1 King 19:10, 14) 4Tasol God i mekim wanem tok bilong bekim tok bilong Elaija? God i tok, “Mi bin holim i stap 7,000 manmeri bilong Mi yet na wanpela bilong ol i no brukim skru long Bal.” (1 King 19:18) 5Na wankain olsem bilong nau. God i holim i stap hap lain manmeri bilong Em yet. God i bin mekim grasia long ol na makim ol. 6Em olsem na sapos God i mekim grasia long ol na makim ol, orait i klia olsem God i no skelim pasin bilong ol na makim ol. Nogat. Sapos God i skelim pasin bilong ol na makim ol, orait grasia bilong God i no gat wok bilong em i stap.
7Em olsem na samting ol Israel i laik kisim, ol i no kisim. Tasol ol manmeri God i bin makim, ol i bin kisim, na ol narapela manmeri God i pasim bel bilong ol. 8Buk bilong God i tok olsem,
“God i mekim ol i stap olsem man i slip i dai,
olsem na ai bilong ol i no save lukim,
na ia bilong ol i no save harim,
na ol i stap olsem yet.”
(Lo 29:4, Aisaia 29:10)
9Na Devit i bin mekim dispela tok,
“Larim ol blesim bilong God i holim na banisim ol,
bai ol i pundaun na kisim pe nogut.
10Larim ai bilong ol i stap tudak bai ol i no ken i lukluk,
na larim ol i karim hevi i go i go oltaim oltaim.”
(Buk Song 69:22-23)
God i joinim ol Jentail manmeri.
11Orait, ol dispela tok i minim olsem taim ol Israel i pundaun ol i lus olgeta, a? Nogat tru! Ol i bin givim baksait long Krais na dispela pasin bilong ol i opim rot bilong ol Jentail i kisim laip long wok bilong Krais. God i laik ol Israel i mas lukim dispela samting na tingting gut. 12Na sapos sin bilong Israel i bin kamapim gutpela samting tru bilong ol manmeri bilong dispela graun, na feil bilong Israel i bin kisim gutpela samting tru i kam long ol Jentail, orait taim God i kisim Israel i kam bek gen long Em gutpela samting moa moa yet i ken i kamap bilong ol lain manmeri bilong dispela graun.
13Mi tok nau long yupela ol Jentail. Mi aposel bilong ol Jentail na mi save wok hat long dispela wok mi mekim namel long yupela. 14Mi mekim olsem bai ol wanlain bilong mi i ken i lukim na tingting gut, na sampela i ken i tanim bel na kam long Krais. 15Tingim. God i lusim Israel na long dispela pasin Em i kisim ol narapela manmeri bilong dispela graun i kam. Em olsem na taim God i kisim bek ol Israel planti manmeri bai i lusim dai na kisim laip. 16Sapos liklik hap bilong bret i holi, em ol man i givim olsem ofa, orait olgeta hap bilong bret em i holi. Sapos rop em i holi, orait ol han tu em i holi.
17Sapos God i rausim sampela han, na Em i kisim yupela ol wail oliv na joinim yupela wantaim ol han i stap yet na yupela i serim gutpela gris i kam long rop bilong gutpela diwai oliv, 18 orait yupela no ken i hambak long ol han God i bin rausim. Tingim. I no yupela i givim gris long rop bilong diwai, nogat, em i rop i givim gris long yupela. 19Yupela i tok olsem, “Ol sampela han i lus, bai mipela i ken i pas.” 20Em tru. Tasol, ol i lus bikos ol i no bilip. Yupela i pas tasol bikos bilip i bin kam long yupela. Olsem na, yupela no ken i apim yupela yet. Nogat. Mobeta yupela kirap nogut. 21Long wanem, sapos God i no larim i stap ol as han bilong diwai, orait Em i no inap larim yupela i stap. 22Skelim gut. God Em i gutpela tru. Na God Em i hatpela tru. Em i mekim hatpela pasin tru long ol man i givim baksait long Em. Na Em i mekim gutpela pasin tru long yupela, tasol yupela i mas holim pas gutpela wei bilong God. Sapos nogat, orait God i ken i katim na rausim yu tu. 23Na ol lain Israel, sapos ol i lusim pasin we ol i givim baksait long Krais, orait God i ken i joinim ol gen long diwai. Long wanem, God i gat pawa bilong joinim ol gen. 24Pastaim yupela i stap han bilong wail diwai oliv, tasol God i katim yupela na joinim yupela long gutpela diwai oliv. Em olsem na sapos God i joinim han bilong wail diwai oliv long gutpela diwai oliv, orait i no gat kwesten mak long God i joinim ol han bilong gutpela diwai oliv i go bek gen long diwai bilong ol yet.
Ol Israel bai kam insait long kingdom bilong God.
25Ol brata, nogut yupela i no gat save i tingim olsem yupela i gat bikpela save. Olsem na, bai mi putim ples klia samting i bin hait na yupela ken i save. Harim. Planti manmeri bilong ol Israel bel bilong ol i pas. Na bel bilong ol bai pas inap long ol planti manmeri bilong ol lain Jentail i kam pulap. 26Em olsem na long dispela wei God bai kisim bek ol Israel. Buk bilong God i tok olsem,
“Man Bilong Sevim ol manmeri bai kirap long Saion,
na Em bai rausim sin bilong ol lain bilong Jekop.
27Dispela em i kontrak Mi mekim long ol,
taim Mi tekewe sin bilong ol.”
(Aisaia 59:20-21, Aisaia 27:9, Jeremaia 31:33-34)
28Nau ol Israel i stap birua bilong gutnius bilong God, bai gutnius i ken i kam long yupela. Tasol God i lavim ol Israel. Long wanem, Em i bin makim ol na Em i tingim yet ol tumbuna bilong ol. 29Harim. God i bin givim ol gutpela samting long ol na Em i bin singautim ol na dispela i no inap senis. 30Bipo yupela tu i bin givim baksait long God, tasol nau God i marimari long yupela. Ol Israel i bin givim baksait long God na long dispela as marimari bilong God i bin kam long yupela. 31Em olsem na nau ol Israel i givim baksait long God, tasol God i ken i marimari long ol. God i bin marimari long yupela na long dispela as marimari bilong God i ken i kam nau long ol Israel. 32Long wanem, God i larim pasin bilong givim baksait long Em i kalabusim olgeta manmeri, bai Em i mekim marimari long olgeta.
33Tru tumas, save bilong God, na gutpela tingting bilong yusim save long gutpela we, i pulap tru long God! I no gat wanpela man inap tru long skelim ol disisen bilong Em, na i no gat wanpela man inap tru long skelim ol pasin bilong Em!
34“Husat inap save long tingting bilong BIKPELA,
na husat inap long givim stia tok long Em?”
(Aisaia 40:13)
35“Husat inap long mekim sampela gutpela wok bilong BIKPELA,
bai BIKPELA i ken i bekim bek long em?”
(Jop 41:11)
I no gat.
36Long wanem, olgeta samting i bin kam long han bilong Em, na olgeta samting i bin kamap long strong bilong Em, na olgeta samting i stap bilong litimapim nem bilong Em. Olgeta glori em bilong Em bilong oltaim oltaim. Tru tumas.
lus_Latn tpi_Latn unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn